交響曲

**交響曲**（，，）係指作嚟預咗俾交響樂團演奏嘅樂曲，屬古典樂當中嘅大型樂曲。呢啲曲通常都會有幾段樂章咁長，當中最少一段樂章會係奏鳴曲噉嘅形式。

例如貝多芬喺 1804 年至 1808 年間作嘅《命運交響曲》就係一首好出名嘅交響曲－《命運交響曲》成首嘢有 30 至 40 分鐘咁長，分做四大樂章，當中第一樂章傳統上係奏鳴曲形式；而且首曲係預咗俾一隊有雙簧管、小號同小提琴等多件樂器嘅樂團嚟合力演奏嘅。

交響曲係古典樂上嘅重要一環：現代意義上嘅交響曲係喺 18 世紀尾嗰時成形嘅，而貝多芬响 19 世紀初嘅時候作咗多首風靡歐美樂壇嘅交響曲，確立咗交響曲喺古典樂上嘅地位；打後嘅古典樂壇仲出咗好多首出名嘅交響曲－例子有舒伯特嘅《第 8 號交響曲》同埋柴可夫斯基嘅《悲愴交響曲》呀噉。到咗廿一世紀初，交響曲具有龐大嘅影響力，係古典音樂會常見嘅部份，而且仲有影響到電子遊戲音樂等嘅大眾媒體。
## 特性

喺現代，交響曲係指專門攞嚟俾交響樂團（orchestra）演奏用嘅樂曲。交響樂團係一種大型嘅樂團，閒閒哋會成有 40 至 50 位演奏者一齊演奏；交響樂團會結合多種唔同音色嘅樂器，包括好似小提琴同中提琴等嘅弓弦樂器、好似笛同雙簧管等嘅木管樂器、圓號同小號等嘅銅管樂器、以至定音鼓同鈸等嘅敲擊樂器；喺音樂特性上，交響樂團會做到好多獨特嘅效果，例如「將咁多種唔同樂器嘅聲以唔同方法結合埋一齊」噉嘅效果，係寫嚟獨奏或者俾細樂隊演奏嘅曲做唔到嘅－因為噉，喺好多作曲家心目中，「作交響曲」都係一種難得嘅藝術機會。

要留意嘅係，交響曲同協奏曲（concerto）唔同，兩者都會用到樂團，但主要分別在於「有無獨奏者」：協奏曲作嚟係預咗俾若干位獨奏者，先後噉喺有隊樂團奏伴奏嘅情況下演奏嘅，即係話隊樂團負責奏嗰段聲明顯係攞嚟做獨奏者嘅陪襯；交響曲正路就無特定嘅獨奏者，而係俾成個交響樂團一齊合作奏，當中無任何一位演奏者零舍會做注意力嘅中心。
### 四章式

廿一世紀初有嘅經典交響曲結構（四樂章式）係喺 18 世紀尾嘅意大利歌劇院嗰度確立嘅－18 世紀嘅交響曲成日會用三樂章式嘅結構，跟住慢慢演變成四樂章式，而四樂章式呢種結構到咗廿一世紀初都仲係交響樂嘅標準。一首經典嘅四樂章式交響曲會有四段樂章：
***第一樂章**：多數都會係奏鳴曲式（sonata form；A-B-A 噉嘅形式），快板（allegro；120-156 bpm，算係 tempo 幾快），有陣時會有一個 tempo 慢嘅起始。第一樂章通常會係成件作品諗頭上嘅核心，會一開頭就表達出首曲嘅重要主題。例如貝多芬嘅《命運交響曲》噉，《命運交響曲》頭嗰四個音符係好出名嘅命運樂想（fate motif），即係好似以下噉嘅四個音符：
*:{\clef treble \key c \minor \tempo "Allegro con brio" 2=108 \time 2/4 {r8 g'\ff[ g' g'] | ees'2\fermata | r8 f'[ f' f'] | d'2~ | d'\fermata | } }
**命運樂想打後仲喺首曲入面出現咗好多次，所以第一樂章開頭用呢段樂想就起到引入嘅作用。
***第二樂章**：又叫做**慢樂章**，tempo 會明顯慢過第一樂章，例如係行板（andante；76-108 bpm），復三部曲式或者係變奏曲。
***第三樂章**：小步舞曲（minuet）或者詼諧曲（scherzo）樂章，有「令人想跳舞嘅特徵」；交響曲嘅第三樂章興用三拍子，例如《命運交響曲》第三樂章就係用咗 3/4 拍號（相對於例如第一樂章嘅 2/4 拍號），一般就係三段體，tempo 上中至偏快。 
***第四樂章**：又叫做**最終樂章**，奏鳴曲或者係迴旋曲（rondo）嘅形式，快板。响早期嘅交響曲作品裡頭，第四樂章多數都係短，而且係份量較之為輕嘅一段樂章；之不過有啲作曲家後來開始發覺，成首樂曲最後應該要同第一樂章攞個平衡，所以就幫第四樂章加一啲實質嘅內容，同第一樂章攞個平衡，例如《命運交響曲》第四樂章就有成超過 11 分鐘咁長，相對於第一樂章嘅 7 分零鐘左右。

## 名家

以下呢啲作曲家都係喺交響樂方面有返咁上下出名嘅：
*海頓（Haydn；1732-1809 年），一世人作咗最少 106 首交響曲。
*莫札特（Mozart；1756-1791 年），一世人作咗最少 47 首交響曲。
*貝多芬（Beethoven，1770-1827 年），一般俾人覺得係成功將交響曲搞成一隻獨立曲種嘅作曲家。
*舒伯特（Schubert，1797 - 1828 年），作咗出名未完成嘅《第 8 號交響曲》。
*菲歷士·門德爾松（Felix Mendelssohn，1809 - 1847 年）
*舒曼（Schumann，1810 - 1856 年）
*布魯克納（Bruckner，1824 - 1896 年）
*布拉姆斯（Brahms，1833 - 1897 年）
*柴可夫斯基（Tchaikovsky，1840 - 1893 年）
*德伏札克（Dvořák，1841- 1904 年）
*馬勒（Mahler，1860 - 1911 年）
*蕭斯達高維契（Shostakovich，1906 - 1975 年）
*拉赫曼尼諾夫（Rachmaninoff，1873 - 1943 年）
... 呀噉。

## 詞源同史

**Symphony** 呢隻英文字歷史好悠久：呢隻字最早可以追溯到去希臘文嘅 **συμφωνία**（羅馬字：symphonia），即係希臘文入面「聲嘅互相配合」噉解；不過呢隻字喺公元後頭嗰兩千年嘅大部份時間都唔係指「作嚟俾交響樂團演奏嘅樂曲」－喺中世紀嗰陣，**symphony** 或者類似嘅字喺音樂上係指緊協和嘅意思，協和係樂理上講嘅「幾個同時出現嘅音符係咪好聽順耳」呢個概念，又或者係攞嚟指某幾種樂器；而喺 16 至 17 世紀，一路都有西人音樂家用 **symphony** 或者類似嘅字嚟做樂曲嘅名，通常都係指緊「若干隻唔同嘅聲一齊出現」呢類嘅意思或者泛指首曲係寫嚟預一班人合唱或者合奏嘅。

一般認為，現代意義上嘅交響曲係要去到中世紀後嗰兩三個世紀，先至開始正式噉定形嘅：喺巴洛克時期早期（1600 - 1630），歐洲嘅音樂家開始大舉噉作啲純器樂嘅曲嚟俾樂團演奏，呢啲曲好多時都係攞嚟做啲歌劇嘅配樂，會有多位演奏者分別噉用樂器嚟演奏；而喺呢個時代，**symphony** 呢隻英文字仲未有清晰嘅定義－就算到咗 1771 年，啲英文文獻都仲係好興將隻字當係「協和」嘅同義詞；打後喺 18 世紀尾至 19 世紀初（浪漫主義時期），海頓、莫札特同貝多芬等嘅音樂家大舉噉作交響曲，正式奠定交響樂嘅地位－主流嘅現代古典樂學者認為，都係要多得呢三位作曲家，交響曲先至會由「歌劇嘅陪襯品」提升到去「能夠獨立噉存在嘅音樂作品」嘅層次，而呢個時期嘅歐美樂壇亦都開始確立 **symphony** 呢隻字係專指「寫嚟俾交響樂團演奏嘅樂曲」嘅意思。

## 睇埋

*未完成嘅交響曲
*第九交響曲詛咒
*音樂形式
*芭蕾舞曲
*歌劇音樂
*電子遊戲音樂
*樂章

## 文獻

*Brown, Howard Mayer (2001). "Symphonia". *The New Grove Dictionary of Music and Musicians*, second edition, edited by Stanley Sadie and John Tyrrell. London: Macmillan Publishers.
*LaRue, Jan, Mark Evan Bonds, Stephen Walsh, and Charles Wilson (2001). "Symphony". *The New Grove Dictionary of Music and Musicians*, second edition, edited by Stanley Sadie and John Tyrrell. London: Macmillan Publishers.
*Kennedy, Michael (2006). "Sinfonietta". *The Oxford Dictionary of Music*, second edition, revised, Joyce Bourne, associate editor. Oxford and New York: Oxford University Press.
*Marcuse, Sybil (1975). *Musical Instruments: A Comprehensive Dictionary*. Revised edition. The Norton Library. New York: W. W. Norton. ISBN 0-393-00758-8.
*Tawa, N. E. (2001). *From psalm to symphony: A history of music in New England*. UPNE.
*Temperley, Nicholas (2001). "Sinfonietta." *The New Grove Dictionary of Music and Musician*, second edition, edited by Stanley Sadie and John Tyrrell. London: Macmillan Publishers.
*Vande Moortele, Steven (2013). "'Two-dimensional' Symphonic Forms: Schoenberg's Chamber Symphony, Before and After". In *The Cambridge Companion to the Symphony*, edited by Julian Horton, 268-84. Cambridge Companions to Music. Cambridge and New York: Cambridge University Press. ISBN 9781107469709.

## 攷

## 拎

*香港管弦樂團嘅官方網站（繁體中文）
*Ben Sir 的童話交響：天鵝湖（繁體中文）
*Symphony（英文），不列顛百科全書講交響曲